La Generalitat de Catalunya té competències exclusives en matèria de seguretat de les instal·lacions receptores de gasos combustibles atribuïdes per l'article 12.1.2 de l'Estatut d'autonomia, en exercici de les quals es va aprovar el Decret 291/1991, d'11 de setembre, sobre l'aplicació de la normativa vigent en relació amb les instal·lacions receptores de gasos combustibles (DOGC núm. 1546, de 24.1.1992).
Atès que cal establir una eina que faciliti l'acreditació de l'acompliment de les obligacions reglamentàries establertes al Decret esmentat, i en concret, del període de validesa, tant de les inspeccions periòdiques, responsabilitat de la companyia distribuïdora, com de les revisions periòdiques, responsabilitat de la persona usuària, mitjançant les quals la persona titular de la instal·lació ha de poder provar el bon estat d'ús i de conservació d'aquestes instal·lacions amb la certificació d'un butlletí de revisió estès per l'instal·lador o instal·ladora, o per l'empresa autoritzada.
D'acord amb la disposició final 1 del Decret esmentat, que autoritza l'aleshores anomenat Departament d'Indústria i Energia a dictar les disposicions necessàries per desenvolupar i aplicar aquest Decret i a modificar, per raons tècniques, el contingut dels annexos,
Aquesta Ordre té per objecte establir el procediment, a Catalunya, per acreditar el compliment de les obligacions d'inspecció i revisió periòdica de les instal·lacions receptores de gasos combustibles i el seu termini de validesa des de la data de la inspecció i/o la revisió.
En les visites d'inspecció periòdiques de les instal·lacions receptores de gasos combustibles a què es refereix l'article 2 del Decret 291/1991, d'11 de setembre, i una vegada l'hagin superada sense defectes, la companyia subministradora haurà d'adherir, en una part visible de la instal·lació, una etiqueta d'inspecció que ha de reunir les característiques, el format i el contingut definits en l'annex d'aquesta Ordre.
En les revisions periòdiques de les instal·lacions receptores de gasos combustibles responsabilitat de la persona titular de la instal·lació, a les quals es refereix l'article 3 del Decret 291/1991, d'11 de setembre, i una vegada se n'hagi comprovat el bon ús i funcionament, l'empresa o persona instal·ladora autoritzada haurà d'adherir, en una part visible de la instal·lació, una etiqueta de revisió periòdica que ha de reunir les característiques, el format i el contingut definits en l'annex d'aquesta Ordre.
—1 Es faculta el director o la directora general d'Energia i Mines per dictar les disposicions i instruccions necessàries per a l'aplicació d'aquesta Ordre.
Barcelona, 19 de setembre de 2002
Etiquetes d'inspecció i/ o revisió periòdiques
Les etiquetes han d'estar confeccionades amb un material resistent als agents externs, tant atmosfèrics com a l'abrasió dels impactes.
Han de ser del tipus adhesiu, a fi de deixar-les fàcilment visibles de manera permanent a la instal·lació inspeccionada o revisada.
Han de ser de naturalesa autodestructiva, cas que es produeixi el seu despreniment, a fi d'evitar-ne la nova adhesió a la mateixa instal·lació o bé a una altra.
Han de tenir una forma rectangular i les seves dimensions han de ser com a mínim de 60 mm x 70 mm.
El seu contingut ha de ser el que s'estableix en els gràfics següents:
(Vegeu gràfics en el document PDF)
Les lletres i les sèries de dígits que apareixen a la part inferior de les etiquetes indiquen els mesos i els anys, respectivament, i s'han de perforar aquells que corresponguin al mes i a l'any en què s'hagi de realitzar la nova inspecció o revisió periòdica.